盆池放魚呈曹文中
作者：葛勝仲
朝代：宋

paragraphs: 小魚如針鋒，大魚如柳葉。
舍之石斛中，潑潑逝鱗鬛。
秋毫麩與籺，腹果意各愜。
渺如在湖海，不歎杯水狹。
笑之復自笑，邑小大邦攝。
搖足已恐堕，一動不敢輙。
廪人給五斗，饘粥周兒妾。
雖然頗自適，攜杖園日涉。
豈羡蟬冕窟，遷擢等常獵。
漆園信知魚，非惟常夢蝶。